# Асен Даскалов

### от Уикипедия, свободната енциклопедия

Асен Даскалов български революционер
Роден: | 19 февруари 1899 Радомир, България
Починал: | 10 август 1925 Батановци, България

Асен Даскалов е български революционер, войвода на Вътрешната македонска революционна организация.

## [редактиране] Биография

Асен Петров Даскалов е роден на 19 февруари 1899 г. в гр. Радомир. Той спада към онова поколение от дейци, които израстват с легендите за борбите срещу турците в Македония и са закърмени с патоса и героизма на Илинденското въстание.

Асен Даскалов завършва основното си образование в Радомир, после завършва Педагогическото училище в гр. Кюстендил и през 1920 г. се записва за студент по право в Софийския университет “Св. Климент Охридски”.

След Първата световна война в Софийския университет младежи-националисти създават дружество “Вардар”, което си поставя за цел да популяризира сред студентите борбата на ВМРО срещу новите поробители на Македония. Сред учредителите на дружество “Вардар” са по-сетнешните ръководители на ВМРО Иван Михайлов, Кирил Дрангов, също студент по право, както и поета Любомир Весов и Илия Кушев, които загиват през 1923 г. във Вардарска Македония като войводи на чети.

Именно чрез дружество “Вардар” Асен Даскалов попада в средите на ВМРО, където бързо оценяват неговите качества на борец.

В началото на 1921 г. Асен Даскалов е вече член на ВМРО и е четник в четата на Мито Джузданов, а по-късно и в четата на малешевския войвода Борис Тиков.

Много скоро Асен Даскалов се доказва като изключително смел борец и добър стрелец. Затова на него започват да му възлагат по-отговорни индивидуални задачи.

След 1920 г. ВМРО се намира в състояние на война със земеделското правителство на Александър Стамболийски, което управлява България. Земеделската власт преследва дейците на ВМРО и за да спечели доверието на Сърбия е поело ангажимент да унищожи революционната организация. От агенти на вътрешното министерство са убити и няколко дейци на ВМРО. По традиция, на силата ВМРО отговаря със сила.

Асен Даскалов извършва два атентата срещу земеделците. При Народното събрание хвърля бомба срещу колата на министър Райко Даскалов, а в Народния театър, където на представление са Стамболийски и част от министрите му, хвърля граната в правителствената ложа.

И при двата атентата няма жертви и както по-късно отбелязват някои съвременници целта на ВМРО е само да сплаши самозабравилите се дружбашки първенци.

След атентатите Асен Даскалов е изпратен с чета в Македония, където той известно време е войвода на малка чета.

Асен Даскалов взема дейно участие в акцията на ВМРО в Горна Джумая на 12 септември 1924 г., когато са наказани виновниците за убийството на Тодор Александров.

Асен Даскалов загива на 10 август 1925 г. на гара Батановци. За неговите качества Иван Михайлов в своите спомени пише следното: “Даскалов бе майстор стрелец. Бе готов да се хвърли в най-рискованите предприятия. Склонен бе към авантюри. За моментни, бързи акции той бе истински тигър.”

## [редактиране] Използвана литература

- Биографични данни от библиотека на ВМРО-София
- Биографични данни и фактология- "Алманах на българските национални движения след 1878г."

Взето от „http://bg.wikipedia.org../../../%D0%B0/%D1%81/%D0%B5/%D0%90%D1%81%D0%B5%D0%BD_%D0%94%D0%B0%D1%81%D0%BA%D0%B0%D0%BB%D0%BE%D0%B2_6887.html“.

Категории: ВМРО

##### Views

- Статия
- Беседа
- Текуща версия

##### Търсене